Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 29/15/2202	Galanta, 21.5.2015
EEČ : 2-17-112-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec mal. dieťaťa XXXXX, nar. XXXXX, hoci mu v zmysle Zákona o rodine vyplýva povinnosť vyživovať svoje dieťa, ako i na základe rozsudku Okresného súdu v XXXXX, evidované pod číslom konania XXXXX zo dňa 11. 02. 2010, ktorý rozsudok nadobudol právoplatnosť a vykonateľnosť dňa 24. 02. 2010, bol zaviazaný prispievať na výživu svojej mal. dcéry XXXXX, bytom u matky XXXXX, trvale bytom XXXXX, ul. XXXXX mesačne sumou vo výške 70,- Eur, vždy do 15-teho dňa toho ktorého mesiaca vopred k rukám matky maloletej, pričom túto svoju povinnosť si v Jelke a všade tam, kde sa zdržiaval riadne neplnil v období od mesiaca november 2013 do súčasnosti, čím mu za uvedené obdobie vznikol dlh na výživnom vo výške 700,- Eur,

lebo zanikla trestnosť činu

Odôvodnenie:
Uznesením povereného príslušníka Okresného riaditeľstva PZ v XXXXX, Obvodného oddelenia Policajného zboru v XXXXX sp. zn. XXXXX zo dňa 05.01.2015 bolo podľa § 199 ods. 1 Trestného poriadku začaté trestné stíhanie a súčasne podľa 206 odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia.

	Obvinenie bolo vznesené na základe oznámenia poškodenej XXXXX, ktorá uviedla, že od mesiaca november 2013 XXXXX riadne neplatí výživné na svoje dieťa - dcéru XXXXX, pričom rozsudkom Okresného súdu v XXXXX sp. zn. XXXXX zo dňa 11.02.2010, právoplatný dňom 24.02.2010 bol zaviazaný platiť výživné vo výške 70,- Eur mesačne, vždy do 15-teho dňa toho-ktorého mesiaca. 

Obvinený sa k spáchaniu skutku priznal, uviedol, že výživné riadne neplatil z dôvodu nízkeho zárobku; z toho dôvodu aj podal návrh na zníženie výživného, keď si našiel lepšie platenú prácu, tak návrh na zníženie výživného stiahol späť. Prejavil snahu zaostalé výživné uhradiť.

Obvinený bol predvolaný na konanie o dohode o vine a treste; dňa 27.04.2015 predložil doklad o zaplatení sumy 70,- Eur a dňa 18.05.2015 tunajšej prokuratúre predložil doklad o zaplatení sumy 630,- Eur, čím bolo uhradené výživné v plnej výške až do mesiaca máj 2015 (vrátane). 

Poškodená XXXXX potvrdila prijatie dlžného výživného v sume 70,- Eur a 630,- Eur. Tým poškodená považuje celú sumu dlžného výživného do mája 2015 za vyplatenú, pričom maloletá XXXXX núdzou netrpela, o jej potreby sa riadne starala zo svojho príjmu. Trestný čin teda nemal trvalo nepriaznivé následky.

	Podľa rozsudku Okresného súdu v XXXXX sp. zn. XXXXX zo dňa 11.02.2010, právoplatný dňom 24.02.2010 bola maloletá XXXXX, nar. XXXXX zverená do osobnej starostlivosti matky XXXXX, pričom otec XXXXX bol zaviazaný prispievať na jej výživu sumou po 70,- Eur mesačne vždy do 15-teho dňa toho-ktorého mesiaca vopred k rukám matky maloletej. 

	Vo vyšetrovacom spise je založená prehľadná tabuľka o platení výživného, rodný list maloletej XXXXX, doklady o úhrade výživného a potvrdenie Základnej školy XXXXX vo XXXXX o tom, že XXXXX je v školskom roku 2014/2015 žiačkou 1. triedy. 

Podľa ustanovenia § 86 písm. a) odsek 1 Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Bolo preukázané, že obvinený XXXXX si svoju vyživovaciu povinnosť uhradil v celej výške 700,- Eur, pričom trestný čin nemal trvalo nepriaznivé následky.

	Pretože trestnosť činu s poukazom na ustanovenie § 86 písm. a) odsek 1 Trestného zákona zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Hajnalka Lelkesová
prokurátorka